OBH 2204/1999.
Az állampolgári jogok országgyűlési biztosa általános helyettesének jelentése
Előadó: dr. Budai Andrea

Az eljárás megindítása:
	Panaszos az állampolgári jogok országgyűlési biztosa hivatalához intézett beadványában Solymár Nagyközség Önkormányzatának idegenforgalmi adó kivetésével kapcsolatos eljárást sérelmezi.
Az ügyben a vizsgálatot 1999. szeptember 6-án megindítottam.
A vizsgálat megindításával egyidejűleg megkerestem a jegyzőt tekintettel arra, hogy a panaszos által rendelkezésemre bocsátott információk alkotmányos jogokkal összefüggő visszásság fennállására engedtek következtetni.

Az érintett alkotmányos jog és az ügy jogszabályi háttere:
A Magyar Köztársaság Alkotmányának 2. § (1) bekezdése: „A Magyar Köztársaság független, demokratikus jogállam.”
Az Alkotmány 64. §: „A Magyar Köztársaságban mindenkinek joga van arra, hogy egyedül vagy másokkal együttesen írásban kérelmet vagy panaszt terjesszen az illetékes állami szerv elé.”
A helyi adókról szóló 1990. évi C. tv.
Az államigazgatási eljárás általános szabályairól szóló 1957. évi IV. tv.

A megállapított tényállás és a vizsgálat megállapításai:
	Panaszos 1992. évben tett adóbevallást a tulajdonában álló solymári 3193. hrsz-ú ingatlanról, melyen az épület alapterületét nem tüntette fel. Bevallását 1994-ben megismételte. Mivel az alapterületet ezen sem közölte, az ügyintéző hivatalból töltötte ki a nyomtatványt. Az alapterületet 48 m2-ben határozta meg, majd kivetette az adót visszamenőlegesen 1992-94. évekre. Panaszos fellebbezése folytán a Pest Megyei Közigazgatási Hivatal megsemmisítette a határozatot és az első fokú hatóságot új eljárás folytatására utasította.
	A becsatolt iratok és a jegyző tájékoztatása szerint új eljárás lefolytatására 1997. októberéig nem került sor.
Ekkor a panaszost felszólították az építményadó-bevallás kitöltésére, melyen már feltüntetésre került az alapterület. A bevallás alapján vetették ki az adót az 1993-96. és 1997. évekre vonatkozóan, mellyel szemben panaszos kifogással élt. Ennek részben helyt adva a határozatot kiegészítették. Mindezek után 1998. végéig folyamatos levelezésben volt a hivatal a panaszossal, aki 1997. május 17-i levelében megismételte és fenntartotta korábbi véleményét a törvénysértésekre vonatkozóan, és sérelmezte, hogy 1998. szeptember 5-én kelt levelére nem kapott választ.
	A jegyző továbbiakban arról is tájékoztatott, hogy a panaszos ügyének végleges rendezése érdekében megteszi a szükséges intézkedéseket (helyszíni szemle a panaszos bevonásával, stb.).
	A vizsgálat megállapította, hogy a polgármesteri hivatal több mint 2 éven át nem folytatta le az új eljárást. Ezzel megsértette az Alkotmány 2. § (1) bekezdésében rögzített szabály alapvető elemét jelentő jogbiztonság elvét, és az annak részét képező tisztességes eljáráshoz való jogot, ezáltal visszásságot idézett elő.
	A közigazgatási eljárásban az ügyintézési határidők betartásának garanciális jelentősége van. Az Alkotmány 2. § (1) bekezdésében meghatározott jogállam fogalmának egyik feltétlen ismérve a jogbiztonság. A jogbiztonságnak viszont elengedhetetlen követelménye, hogy a jogalkalmazói magatartás - adott esetben: az államigazgatás és az önkormányzat döntési feladat- és hatáskörébe tartozó ügy törvényi szabályozás szerinti elintézésének időtartama - előre kiszámítható legyen.
	Az ügyfél tisztességes eljáráshoz, így az időben történő közigazgatási határozathozatalhoz való joga nem tehető függővé attól, hogy a közigazgatási szerv milyen időpontban hajlandó dönteni a hatáskörébe utalt ügyben. A közigazgatásnak ugyanis alkotmányos kötelessége, hogy hatáskörét gyakorolja, azaz illetékességi területén a hatáskörébe utalt ügyben az erre megszabott idő alatt érdemi döntést hozzon. Az ügyfélnek ugyanakkor alapvető érdeke fűződik e döntés mielőbbi meghozatalához.
	A vizsgálat megállapította továbbá, hogy a panaszos az 1997. szeptember 5-én kelt levelére nem kapott választ. A hivatal eljárása a kérelemhez való joggal összefüggésben alkotmányos visszásságot okozott.
	Az állampolgári jogok országgyűlési biztosáról szóló 1993. évi LIX. törvény 21. § (1) bekezdése alapján felkérem Solymár Község Önkormányzatának jegyzőjét, hogy hívja fel munkatársai figyelmét a hatályos jogszabályok fokozott megtartására.

Budapest, 2000. január 18.

Dr. Polt Péter